Publication: Magyar Közlöny
Issue: MK-2003-135 (Year: 2003, Number: 135)
Era: 1990-2004
Section: 2. Az Alkotmánybíróság a 24/1999. (VI. 30.) AB határozatban (ABH 1999, 237.) a Ve. szabályozási körében a
Paragraph Index: 1018

2. Az Alkotmánybíróság a 24/1999. (VI. 30.) AB határozatban (ABH 1999, 237.) a Ve. szabályozási körében a népszavazási eljárás egyes kérdéseiben — ezen belül különösen a jogorvoslatra nyitva álló határidõ tekintetében — már kifejtette álláspontját. Határozatában hangsúlyozta, hogy alkotmányossági szempontból alapvetõ különbségek ragadhatók meg a választási és a népszavazási eljárás között. Míg a választási rendszer lényegébõl fakadóan szükségesek és ezáltal indokoltak is a rövid (1 és 3 napos) határidõk, addig a népszavazási eljárásban ez nem minden esetben indokolható. Rámutatott továbbá: „[...] a jogalkotónak a választási eljárásban olyan ésszerû határidõket kellett megállapítania, amelyek biztosítják egyrészt a jogorvoslathoz való jogot, másfelõl pedig azt, hogy a választás eredményének megállapítását a jogorvoslat minél kevésbé késleltesse, s ezáltal 2003/135. szám a választási eljárás szabályaiból következõ egyéb határidõk betartását meg ne akadályozza [...]” (ABH 1999, 237, 243.) Az Alkotmánybíróság arra is utalt, hogy „[a] választási eljárásban tudható, így elõre kiszámítható, hogy mikor kerülhetnek sorra olyan döntések, amelyekkel kapcsolatban a jogorvoslat esetlegesen felmerülhet. A választási szervek elérhetõsége biztosított, folyamatosan üléseznek, illetve készenléti helyzetben vannak.” (ABH 1999, 237, 245.) A választási bizottságok jogállásáról, hatásköreikrõl, az általuk lefolytatott eljárások jellegérõl, az eljárások alanyairól a 917/B/1998. AB határozat (ABH 2001, 1028.) részletesen szól. Az Alkotmánybíróság többek között kifejtette, hogy „[a] választási bizottság jogállását a Ve. két megközelítésben határozza meg. Egyrészt a választópolgárok független, kizárólag a törvényeknek alárendelt szervei (társadalmi típusú szervek), másrészt hatóságok, amelyek mindenkire nézve jogot és kötelezettséget állapítanak meg tevékenységi körükben. Vegyes jellegû jogállását tekintve a választási bizottság leginkább közjogi feladatot ellátó társadalmi típusú szervezetnek tekinthetõ, amely megvalósítja a választások legitimációs funkcióját, törvényesnek vagy törvénytelennek nyilvánítja a választások eredményét. [...] A hatáskörök közül a legfontosabb — a választás legitimációs funkciójához közvetlenül kapcsolódó elem — a jogvita (panasz, kifogás) elbírálásának joga. Minden választópolgárnak joga van — bizonyos formai kötöttségek betartásával — kétségbe vonni a választás eredményét, illetõleg a választási eljárásban szereplõ személy vagy szervezet eljárásának törvényességét. E vita eldöntésére az illetékes választási bizottság jogosult és egyben köteles is. A vitában — érthetõ okok miatt — elkötelezett szereplõk vesznek részt: a választás vesztesei rendszeresen támadják a gyõzteseket, illetõleg a választási kampány idõszakában az ellenérdekû felek egymást támadják politikai és jogi eszközökkel is.” (ABH 2001, 1028, 1030—1031.)

Source: https://magyarkozlony.hu/hivatalos-lapok/de8b3a6253b64182053c672b53f02744c8672bce/dokumentumok/08aff207c8016d927976b248053547323a97ce43/letoltes